Daerah Pusa

Pusa (Jawi: ڤوسا) merupakan sebuah daerah yang berada di wilayah Sarawak, Malaysia. Daerah ini berada di bawah pentadbiran Bahagian Betong. Pusat pentadbiran bagi daerah ini ialah pekan Pusa. Antara pekan lain yang terdapat di daerah ini termasuklah Beladin, Samarang dan Maludam.

Daerah Pusa dianggarkan mempunyai keluasan sebanyak 947 kilometer persegi. Daerah ini juga mempunyai jumlah penduduk seramai 19,557 orang pada tahun 2020. Majoriti penduduk di daerah ini merupakan masyarakat Bumiputera dengan sebilangan besar antara mereka berbangsa Melayu.

 Sejarah 
Pusa pada mulanya merupakan sebuah daerah kecil yang berada di bawah pentadbiran daerah Betong. Pada 1 Ogos 2015, Pusa secara rasminya telah dinaik taraf kepada sebuah daerah penuh dan diletakkan di bawah Bahagian Betong. Daerah kecil Maludam yang sebelumnya berada di bawah pentadbiran daerah Betong turut dimasukkan ke dalam pentadbiran daerah Pusa.

 Pentadbiran 
Daerah Pusa secara keseluruhannya berada di bawah pentadbiran Pejabat Daerah Pusa yang merupakan sebahagian daripada pentadbiran Bahagian Betong. Pihak berkuasa tempatan yang mentadbir daerah ini pula ialah Majlis Daerah Betong. Terdapat satu daerah kecil yang berada di bawah pentadbiran daerah Pusa, iaitu Maludam.

Di bawah pentadbiran daerah Pusa, terdapat 27 buah kampung yang dipimpin oleh enam ketua masyarakat dan 27 orang ketua kaum. 27 orang ketua kaum tersebut terdiri daripada 19 orang ketua kampung, enam orang tuai rumah dan dua orang kapitan Cina.

 Politik 
Daerah Pusa diletakkan di bawah tiga kawasan Dewan Undangan Negeri (DUN) iaitu Lingga (N28) dan Beting Maro (N29) yang terletak di bawah kawasan Parlimen Batang Lupar (P201) serta Saribas (N35) yang terletak di bawah Parlimen Betong (P204).

 Geografi 
Daerah Pusa terletak di barat negeri Sarawak, juga di barat bahagian Betong. Daerah Pusa bersempadan dengan daerah Kabong dan Saratok di utara, daerah Betong di timur, daerah Lingga di selatan dan daerah Sebuyau serta Laut China Selatan di barat.

Daerah Pusa mempunyai keluasan kira-kira 947 kilometer persegi. Bentuk muka bumi daerah ini sebahagian besarnya merupakan kawasan rendah, rata dan mendatar, dengan ketinggian maksimum hanya mencapai 89 meter. Kedudukannya yang berada di kawasan lembah sungai dan pesisir laut menyumbang kepada bentuk muka buminya yang landai. Antara sungai utama yang mengalir di daerah ini termasuklah Batang Layar dan Sungai Rimbas. 

 Demografi 

Berdasarkan bancian Malaysia 2020, jumlah penduduk di daerah Pusa ialah seramai 19,557 orang dengan kepadatan penduduk 21 orang perkilometer persegi yang dikategorikan sebagai taburan penduduk jarang. Bancian ini juga merekodkan sejumlah 4,605 isi rumah dengan 5,393 tempat kediaman. Majoriti penduduk di daerah Pusa merupakan Bumiputera Sarawak, dengan majoriti antara mereka berbangsa Melayu. Penduduk berbangsa Cina membentuk kumpulan bukan Bumiputera terbesar di daerah ini. Penduduk bukan warganegara terdiri daripada 701 orang.
+Bilangan penduduk mengikut bangsa pada tahun 2020.StatusBangsaJumlahWarganegaraMelayu17,753Bumiputera lain922Cina163India2Lain-lain16Bukan warganegara -701Jumlah19,557

 Agama 

Di daerah Pusa, agama Islam merupakan agama paling ramai penganut dengan peratusan lebih 94 peratus dari jumlah penduduk di daerah ini diikuti agama Kristian sebanyak lima peratus. Terdapat juga penduduk beragama lain-lain seperti Buddha atau tidak beragama yang membentuk kumpulan minoriti dengan peratusan dalam satu peratus daripada keseluruhan penduduk.
+Bilangan penduduk mengikut agama (2020)AgamaJumlahIslam18,403Kristian1,011Buddha117Tidak beragama15Lain-lain8Hindu3Jumlah19,557

 Kemudahan 

 Pendidikan 
Di daerah Pusa, terdapat 13 buah sekolah yang terdiri daripada 11 sekolah rendah dan dua sekolah menengah. Dua sekolah menengah tersebut ialah SMK Beladin dan SMK Pusa.

 Kesihatan 
Di daerah Pusa, terdapat lima klinik kesihatan.

 Rujukan 

Kategori:Daerah di Bahagian Betong